runetrust/blame-folketinget-dk huggingface dataset:
Jonas Dahl (SF), 2013-03-12:
Nu fik vi jo sådan set afklaret en lang række ting, og det syntes jeg egentlig var vældig interessant, for ordføreren sagde tidligere i debatten her, at oliepengene her var fugle på taget eller sågar på månen, tror jeg udtrykket var.
Nu vil ordføreren så ikke diskutere det i detaljer, men jeg går ud fra, at når man snakker om, at det er fugle på månen, har ordføreren en lille smule dokumentation for det og kan sige, hvor det så kommer fra.
Vi kunne heller ikke fået svar på, om det er OPP, for det har Venstre jo ikke gennemført gode erfaringer med på jernbanestrækninger i Danmark, så den faldt til jorden.
Vi kunne heller ikke få et svar på, om Venstre havde de her små 27 mia. kr., det ville koste, i Infrastrukturfonden.
Så alt i alt må vi jo sige, at Venstres finansiering af det her jo ikke findes.
Til gengæld har regeringen faktisk lagt et forslag frem – et forslag, som selvfølgelig skal diskuteres nu af Folketingets partier – som faktisk rummer muligheden for, at vi kan få elektrificeret de store dele af de jyske strækninger, som mangler elektrificering, og banen op til Holbæk, altså rent faktisk få gennemført både timeplanen og elektrificeringen af jernbanenettet, som jo i øvrigt var en del af debatten, dengang vi indgik den store grønne trafikaftale i 2009, og i øvrigt sammen med Venstre.
Så jeg forstår ikke helt, hvorfor man ikke er lidt mere begejstret over, at vi nu kan indfri de gode løfter, det gode indhold, der var i aftalen for 2009.
Dem kan vi nu føre ud i livet.
Men hr. Kristian Pihl Lorentzen er alligevel sådan en smule knotten over det.
Det undrer mig egentlig, at han ikke er lidt mere begejstret.
Kristian Pihl Lorentzen (V), 2013-03-12:
Hvordan og hvorledes oliebeskatningen er i Norge, vil jeg undlade at kommentere.
Det må jeg tilstå at jeg ikke er inde i detaljen i, og det forventes heller ikke af en trafikordfører.
Så det er lidt pudsigt, at vi ligesom skal have en oliepolitisk debat og en oliebeskatningsmæssig debat her.
Det er en sjov drejning, man forsøger at give debatten.
Som sagt er vi opsat på den videre elektrificering.
Vi er også klar til at indgå i forhandlinger om, hvordan vi skaffer nogle flere penge, hvad enten det skal være inden for Infrastrukturfonden, eller vi skal finde nogle andre penge uden for.
Det må jo indgå i de enkelte finanslovforhandlinger for de enkelte år.
Eksempelvis fandt Venstre og De Konservative sammen med Dansk Folkeparti et år knap 3 mia. kr. til et gevaldigt løft af vedligeholdelsen af vejnettet i en finanslovforhandling.
Så det kan Socialistisk Folkeparti tage det ganske roligt med hensyn til; det skal nok komme til den tid.
Vi synes bare, det er underligt, at regeringen har valgt at spille ud med sådan en plan, hvor man vil bruge 28 mia. kr. som luftig finansiering helt frem mod 2042.
Det lyder stort og flot, men når man kigger nærmere på det, er det måske slet ikke så imponerende endda.
Jonas Dahl (SF), 2013-03-12:
Det vil jeg bare høre om ordføreren ikke vil bekræfte.
Så kunne jeg egentlig også godt tænke mig at grave lidt i, hvad det er for en finansiering, Venstre foreslår, for det blafrer lidt i vinden.
Ordføreren sagde nu, at OPP er svaret på det, men jeg ved ikke, om ordføreren har nogen eksempler på, at man i Danmark, i de 10 år de borgerlige sad ved magten, har gennemført OPP-projekter på jernbanestrækninger.
For jeg har lidt svært ved sådan at finde dem i materialet, men det kan være, at ordføreren er bekendt med nogle gode eksempler på OPP-projekter på banestrækninger i Danmark, i de 10 år Venstre selv sad ved magten.
Så siger ordføreren det her om holdbar finansiering, og så foreslår ordføreren endda selv Infrastrukturfonden.
Har ordføreren kendskab til, at der skulle være et milliardbeløb, som kunne finansiere en elektrificering af jernbanenettet nord for Fredericia f.eks., i Infrastrukturfonden?
Kristian Pihl Lorentzen (V), 2013-03-12:
Jamen jeg vil gerne gentage, hvad jeg sagde i min ordførertale.
Vi synes, at elektrificeringen er vigtig at komme videre med.
Alene IC4-problematikken dokumenterer jo klart, at der er sund fornuft i at komme videre i en fart, og det gør vi jo så også.
Som bekendt er vi med i aftalen om elektrificeringen til Esbjerg.
Det glæder vi os meget til.
Nu skal de sidste strækninger så med, og der er vi klar til at indgå i forhandlinger om, hvordan der kan findes en holdbar finansiering til det.
Om det skal være i regi af infrastrukturfonden eller andre penge, eller om der skal inddrages private investorer, kan jeg ikke stå og sige her.
Det må bero på en forhandling på finanspolitisk niveau.
Men som sagt er vi meget opsatte på den fortsatte elektrificering, og derfor støtter vi det her lovforslag.
Jeg kan høre, at det her skal udvikle sig til en skattepolitisk debat, der er et stykke væk, er kommet lidt af sporet, kan man sige, i forhold til jernbanen.
Men det er jo rigtigt, hvad hr. Benny Engelbrecht siger der.
I hvert fald er der mange af de potentielle investorer, som allerede har problematiseret det.
Så derfor tillader jeg mig sige, at det er fugle på taget, og det er ikke den finansiering, vi synes vi skal satse på.
Og i øvrigt har jeg forstået, at finansieringen af Togfonden DK løber i perioden fra 2017 og helt frem til 2042, altså at det er om et par generationer, at det der er gennemført.
Så det er en meget interessant plan, men ved nærmere gennemsyn viser det sig, at den er noget luftig, og vi ser da frem til senere at få lejlighed til at debattere det grundigt, også med ministeren.
For indtil videre har vi ikke hørt så meget om detaljerne i den plan, og hvad der er baggrunden for den.
Desværre synes det, som om man har tilsidesat de meget grundige analyser, der netop skulle føre frem til en samlet heltidsorienteret langtidsinvesteringsplan og i stedet for lige pludselig sådan over night er kommet med den her plan.
Men det får vi anledning til at tale om en senere lejlighed.
Benny Engelbrecht (S), 2013-03-12:
Det er ikke for at udbrede mig om ornitologi, men der er næppe fugle på månen, vil jeg sige til hr. Kristian Pihl Lorentzen, lige så lidt som der er specielt meget luftighed i den finansieringsmodel, som regeringen har foreslået.
Jeg kunne godt tænke mig, at hr. Kristian Pihl Lorentzen bare helt simpelt kunne bekræfte over for Folketinget, at det er sådan, at når et selskab investerer i olieudvinding, kan det trække de investeringer fra, og at det altså først er i det øjeblik, at der er et overskud – et overskud – at man betaler skat.
Kan hr. Kristian Pihl Lorentzen bekræfte det?
Kristian Pihl Lorentzen (V), 2013-03-12:
Nu er det jo faktisk en debat, der hører hjemme i en helt anden kreds, men jeg kan da godt knytte nogle bemærkninger til det.
Vi synes, at regeringen fører en zigzagkurs med hensyn til Nordsøen og med hensyn til DONG, og der er meget, der tyder på, at hvis man gør det med finansiering fra Nordsøen, som regeringen foreslår, vil der ske det samme som i England, nemlig at man får svært ved at få nogen til at investere i at udvinde olien de steder, hvor det ikke er så let at trække olien op.
Det vil sige, at der faktisk ingen penge kommer i kassen til infrastruktur.
Derfor er vi klar til at kigge på en holdbar finansiering, også til elektrificering af banen – det er noget, vi prioriterer meget højt i Venstre – og en af måderne kunne være at inddrage den private sektor, hvis det viser sig, at det er samfundsøkonomisk ansvarligt.
Når vi går over til elektrificering, sparer vi jo rent faktisk temmelig mange driftsudgifter, der i sig selv kan være med til at finansiere de afdrag, der skal være for finansieringen, for selvfølgelig skal pensionssparerne have noget forretning af deres penge.
Men alt det har vi ikke taget stilling til endnu.
Andreas Steenberg (RV), 2013-03-12:
Hver gang man går hr. Kristian Pihl Lorentzen lidt på klingen med hensyn til, hvor pengene skal komme fra, dumper OPP ned fra himlen, og det gør det også i dag.
OPP står jo for offentligt privat partnerskab, og det betyder i den her henseende, at hr. Kristian Pihl Lorentzen vil låne pengene af pensionsselskaberne, som vi så skal betale tilbage.
Det vil sige, at det jo også koster penge.
Det, vi har foreslået, er, at alle skal betale det samme i Nordsøen, for det er jo noget mærkeligt noget, at nogle skal betale mindre end andre.
Derfor vil jeg gerne spørge hr. Kristian Pihl Lorentzen: Hvorfor mener Venstre, at nogle selskaber skal betale mindre end andre i Nordsøen?
Jeg synes ikke, det er rimeligt.
Kristian Pihl Lorentzen (V), 2013-03-12:
Nu kan vi jo godt tage en debat om Togfonden DK , som regeringen spillede ud med forleden, men jeg kan starte med at slå fast, at Venstre ikke går ind for en finansiering, som bærer præg af fugle på taget, og vi må nok indrømme, at når vi nærlæser udspillet, kan vi konstatere, at det er en meget luftig finansiering, som ikke vokser i Venstres have.
Så mit umiddelbare svar er, at Venstre ikke skiber sig ind i den finansiering.
Vi vil utrolig gerne bidrage til en fortsat elektrificering, men vi vil altså finde en anden og holdbar finansiering.
Når man nærlæser bemærkningerne til dette lovforslag, er det i øvrigt påfaldende, at regeringen jo selv i lovforslaget har anført, at den analyse af elektrificeringen, der er igangsat, bl.a. med henblik på at vi får nogle robuste priser på, hvad det koster, er færdig i efteråret.
Derfor kan det virke en smule pudsigt, at der pludselig her 6 måneder før, analysen er færdig, kommer en omfattende Togfonden DK-plan dumpende, inden vi faktisk har det reelle beslutningsgrundlag.
Men sådan er der jo så meget.
Andreas Steenberg (RV), 2013-03-12:
Nu holdt Venstres ordfører en rigtig pæn tale om elektrificering og om de strækninger, vi mangler at få elektrificeret.
Hr. Kristian Pihl Lorentzen er jo kendt for at være for stort set alle infrastrukturprojekter, man kan komme på – jeg kan i hvert fald ikke rigtig komme på nogen, som hr. Kristian Pihl Lorentzen er imod.
Det, der jo bare er sagen, er, at det koster penge, og regeringen har nu spillet ud med en togfond – med 27,5 mia. kr. fra nordsøolien – som skal sørge for, at vi har finansiering til elektrificering af de resterende strækninger.
Vil Venstre støtte op om det?
Kristian Pihl Lorentzen (V), 2013-03-12:
Jeg er såmænd ikke knotten.
Jeg undrer mig bare over, at SF ikke glæder sig over, at der er bred politisk enighed her i salen om, at vi skal elektrificere.
Så skal vi nok finde ud af finansieringen.
Så det finder vi nok ud af.
Men stadig væk må jeg sige, at man med Togfonden DK skylder en nærmere forklaring på en række forhold, og derfor vil vi selvfølgelig i den kommende tid stille nogle saglige spørgsmål til den plan, så vi får belyst det.
Jeg tror også, regeringen er interesseret i at få præsenteret planen nærmere.
Det, jeg stadig væk må undre mig over, er de store analyser, som Socialistisk Folkeparti har været med til at iværksætte, og som vi bruger mange penge på – bl.a. en komplet analyse af jernbanen i Østjylland, en komplet analyse af Kattegatforbindelsen og alle de ting, og hvordan det hænger sammen.
De brikker har vi på bordet her til efteråret.
Jeg synes, det er underligt, at regeringen ikke ventede på, at de brikker til puslespillet forelå, inden man søsatte sådan en meget stor plan, som har store konsekvenser.
F.eks. kunne man forestille sig, hvis nogle gerne vil have en fast forbindelse over Kattegat, at økonomien i sådan et projekt måske vil blive undergravet, hvis man vælger at bruge en masse penge på nogle andre strækninger.
Alt det der er vi nødt til at se i en sammenhæng, og det glæder vi os til at vi har brikkerne til her til efteråret.
Benny Engelbrecht (S), 2013-03-12:
Ja, man får jo næsten den tro, at i fremtiden bliver olie en så lidt efterspurgt ressource, at det ikke vil være interessant at bore efter den olie, som måtte befinde sig i Nordsøen.
Jeg kan så bare sige til hr. Kristian Pihl Lorentzen, at der næppe er nogen, der vil prøve at flytte den et andet sted hen for at bore den op dér; det kan nemlig ikke lade sig gøre.
Det er en af fordelene ved sådan en beskatning.
Men lad det nu være, hvad det være vil.
Jeg er sikker på, at vi får ret, måske endda på den gode side, i forhold til oliebeskatningen.
Jeg synes i hvert fald, det er rimeligt nok, at andre olieselskaber kommer til at betale det samme, som eksempelvis nogle af dem, der har opereret derude i mange år, har gjort.
Men når der nu kommer et provenu, hvad er det egentlig så, som Venstre kunne tænke sig at bruge de her penge på?
For jeg går da ud fra, at hr. Kristian Pihl Lorentzen, når man støtter det lovforslag, der ligger nu, og som handler om at elektrificere hele Danmark, så faktisk også gerne vil elektrificere hele Danmark, altså finde pengene til det.
Så jeg skal bare forstå, om det er sådan at forstå, at Venstre i virkeligheden vil nedprioritere elektrificeringen af Danmark og hellere vil gøre noget andet i stedet for?
Henning Hyllested (EL), 2013-03-12:
Jeg har bemærket mig, at hr. Kristian Pihl Lorentzen ved flere lejligheder trods alt altid sådan indledningsvis har udtrykt tilslutning til elektrificeringen af banenettet i Danmark.
Og så kommer der altid et men.
Der er helt tydeligt klare forbehold over for det udspil, som regeringen nu er kommet med omkring Togfonden DK.
Jeg har lagt mærke til, at ordføreren ved flere lejligheder har sagt, at nu må det så være vejenes tur.
Men det er vel en kendsgerning, hvis man kigger tilbage på de sidste 30-40 år, at det trods alt er vejene – motorvejsnettet – der er blevet udbygget, og at nogle af de problemer, vi i dag står med på jernbanenettet, i høj grad skyldes, at jernbanenettet, den kollektive trafik, har været forsømt.
Det er klart, at den sidste bemærkning selvfølgelig glæder mig.
Jeg hørte også godt, at den indgik i ordførertalen.
Vi har i hvert fald den opfattelse.
Og jeg kan forstå, at det var lidt af en indrømmelse af hr. Leif Mikkelsen, nemlig at skal man have kollektiv trafik, og skal man elektrificere den, er man altså nødt til at bruge offentlige midler.
Fair nok, så kan vi diskutere prioriteringen osv., men det er vel en kendsgerning, at hvis man ikke bruger eller havde brugt offentlige midler, havde vi ikke fået en Lunderskov-Esbjerg-elektrificering eller ville få en kommende elektrificering af hele det danske jernbanenet.
Det er vel en kendsgerning.
Leif Mikkelsen (LA), 2013-03-12:
Jeg pegede på, at den her beslutning kommer alt, alt for sent.
Det er fortidens synder, vi retter op på.
Nu peger jeg så bare på, at hvis der er en ekstra indtægt, f.eks. fra olien i Nordsøen, bør man altid overveje, hvordan vi generelt fremmer Danmarks situation.
Det kunne være ved, at vi forbedrer vores egen konkurrenceevne.
Det her er dog trods alt en smule penge.
Derfor kunne vi sagtens forestille os en bedre anvendelse af dem, som flugter mere med Liberal Alliances politik.
Men jeg anerkender rent faktisk, at når man nu ikke kunne finde ud af det, er det her ikke det dummeste, jeg har hørt.
Jonas Dahl (SF), 2013-03-12:
Det er ikke sådan, når sagen går hurtigt.
Det er jo to, synes jeg, meget vigtige eksempler på, at vi nu langt om længe får gang i den elektrificering, som flere partier igennem mange år har udtrykt ønske om, og som regeringen jo netop nu rent faktisk har lanceret muligheden for at tage det sidste skridt mod at sikre, og som vil have så stor betydning for meget, meget store dele af Danmark.
Når vi nu tager skridtet med det her lovforslag og får Køge-Næstved på og så efterfølgende med Femern Bælt får den sidste del, den sydlige del, af Lolland-Falster-delen med og så kan se frem til, at med Togfonden DK får vi elektrificeringen på plads fra Fredericia og nordpå mod Frederikshavn og får stykket op mod Holbæk med, så er vi netop der, hvor vi med det her lovforslag, og når vi forhåbentlig får gennemført det initiativ, der ligger i Togfonden DK, rent faktisk kan gennemføre elektrificeringen af jernbanenettet i Danmark.
For mig at se
bliver det det helt afgørende skridt mod at sikre, at vi faktisk også får udskiftet vores tog.
Så sent som i weekenden havde jeg fornøjelsen – eller den tvivlsomme fornøjelse, skal man måske sige – at være ude at køre med IC4, og der er ved gud heldigvis plads til forbedring, og derfor er det her jo også netop et udtryk for, at vi også kan skifte IC4-togene endeligt ud og rent faktisk få elektrificerede tog, hvilket både vil betyde en bedre komfort og forhåbentlig også vil betyde nogle bedre driftsmuligheder med hensyn til at drive jernbanenettet, som i øvrigt – og jeg tror, det var Dansk Folkepartis ordfører, der også var inde på det – også giver et rationale i den løbende drift.
Så det er klart, at det her for mig at se er et meget, meget vigtigt skridt mod den endelige elektrificering, vi tager her i dag, nemlig at få Køge-Næstved med og Esbjerg-Lunderskov, og så håber jeg meget, at vi også kan samle en forhåbentlig bred politisk kreds om opbakningen til Togfonden DK, så vi kan få taget det sidste stykke med at elektrificere jernbanenettet.
Det ville betyde enormt meget for rigtig mange mennesker.
Ikke mindst nord for Fredericia er der mange danskere, som har ventet på den elektrificering, som vi desværre har smølet med i årevis i Danmark.
Men nu er der mulighed for, at vi kan gennemføre den sidste elektrificering, få gennemført timeplanen.
Jeg synes, at det her er et meget vigtigt skridt frem mod den fulde elektrificering og muligheden for højhastighedstog, som vi så forhåbentlig kan vedtage endeligt, når vi kan få gennemført Togfonden DK.
Leif Mikkelsen (LA), 2013-03-12:
Vi vil glæde os over det her lovforslag.
Vi kan faktisk godt glæde os uden at skulle inddrage Togfonden DK.
Vi glæder os sådan set over det her lovforslag og ikke over alle andre måske mere luftige forestillinger, som ikke er på plads.
Det er det her, og det er det blevet alt for sent, kan man roligt sige.
For det, vi gør i dag, er jo at rette op på fortidens synder, hvor man for længst skulle have igangsat en elektrificering – det er blevet nævnt herfra – så vi havde undgået de fordyrende togskandaler.
Hvis jeg skal nævne en ting, som jeg er lidt ked af her, er det jo det, at vi principielt ikke går ind for ministerbemyndigelser, og der ligger en ministerbemyndigelse her.
Nu bør ministeren sådan set heller ikke gå ind for det, for en skønne dag sidder der en helt anden minister; så det er jo risikobetonet at gøre det.
Og så står der jo ordret, at ud over strækningerne Esbjerg-Lunderskov og Køge Nord-Næstved er det, når der foreligger politisk aftale derom.
Det ser vi også frem til at der gør på et tidspunkt, og hvordan det så finansieres, er ikke det, vi skal glæde os over og tage stilling til i dag.
Hvis det er via den der Togfonden DK, ja, så ved man aldrig. Altså, det bygger lidt på forhåbninger, og hvis vi endelig skulle sige noget om det, ja, så ville Liberal Alliance have foretrukket – hvis der er 27 komma et eller andet milliarder dér i ekstra indtægter – med det her skatteplagede land, hvor vi ødelægger vores konkurrenceevne dag for dag, at vi havde kigget på det helt anderledes og havde foretaget en række skattelettelser.
Men nu ligger det jo ikke lige til højrebenet for den her regering, det ved vi godt.
Og derfor vil jeg, hvis de nu vil anvende dem, sige i dag, at så kunne man sagtens finde på steder, der var ringere at anvende dem på end det her. Så det er jo at strække sig langt at sige, at på den måde er det sådan set udmærket tænkt, altså når man nu ikke ville anvende dem rigtigt.
Så stor en anerkendelse skal der være fra min side.
Jeg vil indskrænke mig til at glæde mig over, at vi nu endelig får besluttet det, vi har talt så meget om, nemlig at få elektrificeret de her to strækninger, hvilket er fremtidssikret og helt rigtigt.
Kim Christiansen (DF), 2013-03-12:
Det er ganske interessant at sidde nede i salen og høre ordførernes indlæg og de efterfølgende bemærkninger, for jeg har jo så siddet og gransket lovforslaget lidt for at se, hvor der står noget om en togfond.
Og jeg har ikke kunnet finde det, så jeg er ked af, hvis jeg møder lidt uforberedt op, for jeg har valgt at forholde mig til lovforslagets tekst, nemlig elektrificeringen af den danske jernbane.
Jeg har også valgt at forholde mig til, at noget af det her jo er forligsstof, og noget er jo så besluttet i en finanslovsaftale.
Det er efterhånden et meget svært område at finde ud af: Hvem bidrager med hvad, og hvor kommer pengene efterhånden fra?
Og så skal jeg undlade at nævne togfonden.
Elektrificeringen af strækningen Esbjerg-Lunderskov har Dansk Folkeparti været med til at bestemme, og dem, som betvivler, at Dansk Folkeparti gerne vil have en elektrificering af den danske jernbane og gerne vil støtte den kollektive trafik, vil jeg bare minde om at det altså var nogle rigtig gode vejpenge – vil jeg sige til hr. Henning Hyllested – der kom tilbage fra nogle vejprojekter, som var blevet billigere, og vi valgte at sige, at de skulle bruges på elektrificeringen af strækningen Esbjerg-Lunderskov, for det er der sund fornuft i.
Der har vi så lidt til gode på den konto.
Det er jo besluttet, at der skal bruges 1,2 mia. kr. på at elektrificere strækningen Esbjerg-Lunderskov, og i det her lovforslag, som vi behandler i dag, har man også taget strækningen Køge Nord-Næstved med.
Den burde måske have haft sin egen anlægslov, for finansieringen stammer som sagt fra en finanslovsaftale med Enhedslisten.
Men Dansk Folkeparti støtter elektrificeringen, og vi støtter også det her lovforslag, vil jeg gerne have lov at sige.
Igen vil jeg godt påpege nogle ting omkring arbejdsklausuler.
Med det her lovforslag bemyndiges ministeren til at stå for projekteringen osv., og ministeren kan jo så videregive den bemyndigelse til Banedanmark.
Det er der sådan set ikke noget unaturligt i, men jeg vil bare endnu en gang bede om, at vi er meget, meget opmærksomme.
Der har desværre været nogle meget kedelige sager med ulovlig cabotagekørsel udført af nogle underleverandører til Banedanmark.
Senest har vi haft en sag med en bro oppe ved Limfjorden, der var bygget nede i Polen, og det viste sig, at den nærmest faldt sammen, da man skulle gøre brug af den.
Det gør, at nordjyderne nu stadig væk ikke kan komme fra Vendsyssel og til det øvrige Danmark – i hvert fald ikke med toget.
Men det håber vi også lykkes, og det er bare vigtigt for mig at påpege, at det her også er med til at skabe danske arbejdspladser, så vi ikke bare altid vælger den billigste løsning.
For den kan risikere at blive dyr i sidste ende.
Det tror jeg at broen over Limfjorden er et ganske godt eksempel på.
Men vi støtter selvfølgelig en fortsat elektrificering af det danske jernbanenet, så fra Dansk Folkepartis side siger vi selvfølgelig ja til det her lovforslag.
Kristian Pihl Lorentzen (V), 2013-03-12:
Jamen jeg kan da godt høre, at hr. Henning Hyllested er begejstret for regeringens planer.
Men jeg vil også godt sige, at grunden til, at vi ikke falder på halen af begejstring, er, at vi mener, at finansieringen er meget tvivlsom.
Dernæst er vi også forundrede over, at man kommer på banen, et halvt år inden vi har alle brikkerne til at lave et samlet puslespil for de samlede, overordnede investeringer i Danmark over de næste 20-30 år.
Man kommer lige pludselig med det over night i et hastværk i stedet for at afvente, at vi sidder med de puslespilsbrikker, vi selv har været sammen om at bestille.
Det kommer lidt bag på mig, at vi skulle debattere det her udspil i dag, for det er faktisk L 156, vi er her for at diskutere i dag.
Men vi går meget gerne ind i en debat.
Og hvis Enhedslisten vil have en forespørgselsdebat eller andet om det, stiller vi gerne op til en debat om de langsigtede investeringer.